##### Եվրոպական խորհրդի նախագահ Դոնալդ Տուսկին

##### Եվրոպական հանձնաժողովի փոխնախագահ, ԵՄ արտաքին գործերի և անվտանգության քաղաքականության հարցերով գերագույն ներկայացուցիչ ****Ֆեդերիկա Մոգերինիին****

##### Եվրոպական հանձնաժողովի նախագահ ****Ժան-Կլոդ Յունկերին****

##### Եվրոպական հանձնաժողովի ընդլայնման և հարևանության քաղաքականության հարցերով եվրոպական հանձնակատար ****Յոհաննես Հաննին****

##### Եվրոպական խորհրդարանի նախագահ ****Մարտին Շուլցին****

##### ԵՄ անդամ երկրների արտաքին գործերի նախարարներին

##### Արեւելյան գործընկերության երկրների արտաքին գործերի նախարարներին

*20 ապրիլի 2016թ.*

**Արևելյան գործընկերության Քաղաքացիական հասարակության ֆորումի Ղեկավար կոմիտեի հայտարարությունը**

**Հայոց ցեղասպանության վերաբերյալ**

Արևելյան գործընկերության Քաղաքացիական հասարակության ֆորումի ղեկավար կոմիտեն իր հարգանքի տուրքն է մատուցում եւ դատապարտում է հայ ժողովրդի ցեղասպանությունը՝ 2016թ. ապրիլի 24-ին դրա իրականացման տարելիցի 101-ամյակի նախաշեմին:

Օսմանյան կայսրության կառավարության իրականացրած Հայոց ցեղասպանությունը հանգեցրեց ոչ միայն 1,5 միլիոն մարդկային զոհերի և ավելի քան կես միլիոն մարդկանց տեղահանության, այլև հայկական ժառանգության, կենսաձևի և արևմտյան մշակույթում նրա ներդրած հսկայական ավանդի ոչնչացման: Ցեղասպանության ենթարկվեցին նաև Պոնտոսի հույները, ասորիները և եզդիները:

Չդատապարտելով 20-րդ դարի առաջին ցեղասպանությունը և չպատժելով դրա կազմակերպիչներին և իրականացնողներին՝ մարդկությունը հետագայում բախվեց ցեղասպանությունների պրակտիկայի շարունակությանը «Հոլոդոմորի» ժամանակ և այլուր:

Մի շարք, այդ թվում եվրոպական, երկրներ միացել են Հայոց ցեղասպանության ճանաչմանը և դատապարտմանը: Անցած տարի Հռոմի պապ Ֆրանցիսկոսը բնորոշեց այն որպես 20-րդ դարի առաջին ցեղասպանություն և դարի երեք ծանրագույն հանցագործություններից մեկը: Մեկ անգամ չէ, որ Եվրոպական խորհրդարանը միաձայն ճանաչել և դատապարտել է Հայոց ցեղասպանությունը:

Թուրքիան Եվրոպայի խորհրդի անդամ պետություն է և ըստ այդմ պետք է լիարժեքորեն կատարի դրանից բխող բոլոր պարտավորությունները: Սա հաշվի առնելով՝ Ղեկավար կոմիտեն հորդորում է Թուրքիային իր միջազգային պարտավորություններին և իր ձգտած եվրոպական ինքնությանը համապատասխան միջոցներ ձեռնարկել և աշխատել հանուն ճշմարտության միջոցով հաշտեցման:

Մենք նաև կոչ ենք անում Թուրքիայի կառավարությանը հարգել և ամբողջությամբ իրականացնել իր ստանձնած իրավական պարտավորությունները՝ ներառյալ մշակութային ժառանգության պաշտպանության վերաբերյալ դրույթները, մասնավորապես՝ բարեխղճորեն իրականացնել նախորդ դարում ոչնչացված կամ վնասված հայկական և այլ մշակութային ժառանգությունների համընդգրկուն գույքագրում:

Ղեկավար կոմիտեն հորդորում է Եվրոպական միությանը և նրա Հանձնաժողովին, Խորհրդին և Խորհրդարանին, ինչպես նաև Եվրոպայի խորհրդին գնահատել Թուրքիայի ստանձնած հանձնառությունների և պարտավորությունների կատարման ընթացքը:

ԱլԳ ՔՀՖ Ղեկավար կոմիտեն հորդորում է նաև Արևելյան գործընկերության երկրներին քննարկել Հայոց ցեղասպանության ճանաչման հարցը:

***Արևելյան գործընկերության Քաղաքացիական հասարակության ֆորումի ղեկավար կոմիտեի անդամներ***

դեմ՝ Ավազ Հասանով, Ադրբեջանի ազգային համակարգող

ձեռնպահ՝ Լաշա Տուգուշի, Վրաստանի ազգային համակարգող